Gandia obri el termini per sol·licitar ajudes de fins a 1.250 euros per als propietaris que posen per a llogar habitatges buits
11 novembre 2024

## Gandia obri el termini per sol·licitar ajudes de fins a 1.250 euros per als propietaris que posen per a llogar habitatges buits11 novembre 2024Última actualització: 11 novembre 2024

![](../gestion/img/4b160f62637adb72b8b6f19a7c89f65a6cdb9ca67601ed5390d90192dcb2f20c.jpg)  
  

El regidor delegat d'Habitatge, **Salvador Gregori**, ha comparegut aquest matí en roda de premsa per informar que ja s'ha obert el termini per adherir-se a les ajudes del Pla Habitatge emmarcades baix el paraigua de l'estratègia Avant Gandia.

  
Tal com ha explicat l'edil, el govern local ha posat en marxa ajudes de fins a 1.250 euros per als propietaris d'habitatges buits que isquen al lloguer. A tal efecte, s'ha habilitat una partida de 50.000 euros per a aquest any, a més d'una altra pel mateix import per al pròxim exercici. En total, aquest primer estímul implica destinar 100.000 euros per dinamitzar el mercat immobiliari local.

Sobre les mesures, el responsable d'habitatge ha explicat que són dues:

1.- Atorgar fins a 650 euros per una assegurança d'impagament que cobreix fins al llançament de l'inquilí morós i per una assegurança antivandalisme, que pot cobrir entre 6.000 i 8.000 euros de danys.

2.- Fins a 600 euros d'adequació i posada a punt de l'immoble per treure'l al mercat.

Gregori ha informat que, segons els consums d'aigua, a la nostra ciutat hi ha prop de 5.000 habitatges amb consums molt baixos que indiquen que estan buits. "_El repte més gran al que ens enfrontem és la percepció de risc d'impagament per part dels propietaris i les mesures que hem posat en marxa van en línia de pal·liar aquesta situació_”.

L'edil també ha fet referència a la construcció d'habitatge VPO o l’opció d’incentivar la construcció de nous habitatges, però ha afirmat que aquestes accions “n_o tenen un efecte immediat, ja que podem tardar de dos a tres anys a veure la llum després de la tramitació i la construcció_”, per la qual cosa ha afirmat que “_la millor opció que tenim per posar pisos de lloguer, és que els que estan tancats isquen al mercat amb totes les garanties_”.

Les persones interessades a adherir-se poden acudir a l'Oficina de l'Habitatge situada a la plaça Tirant. Una vegada analitzada la documentació, l'Ajuntament de Gandia procedirà al pagament de l'ajuda tant per a l'assegurança, com dels possibles treballs d'adequació de l'immoble fins a cobrir l'import màxim.

[Twittear](https://twitter.com/share)